
СЪОБЩЕНИЕ ЗА ОБЩЕСТВЕНО ОБСЪЖДАНЕ
ИЗМЕНЕНИE НА ОДОБРЕНАТА СТРАТЕГИЯ ЗА ВОДЕНО ОТ ОБЩНОСТИТЕ
МЕСТНО РАЗВИТИЕ НА МИГ ЗАПАДЕН БАЛКАН – БЕРКОВИЦА, ГОДЕЧ И ДРАГОМАН 

До всички членове, съмишленици, потенциални бенефициенти и заинтересовани лица от общини Берковица, Годеч и Драгоман.

Екипът на Сдружение „Местна инициативна група Западен Балкан – Берковица, Годеч и Драгоман“ представя за обществено обсъждане следните предложения за изменение на Стратегията за водено от общностите местно развитие (ВОМР).

Предложените изменения целят привеждане на одобрената Стратегия за местно развитие в съответствие с актуалната нормативна уредба, приложимите условия и указания по СПРЗСР 2023-2027 г. и получените указания от компетентните органи, както следва:
1) По отношение на Мярка 2.1 „Инвестиции в земеделските стопанства“ се извършва прецизиране на кръга на допустимите кандидати с цел осигуряване на възможност за реализиране на колективни инвестиции. Този вид инвестиции са предвидени като допустими за подпомагане в Стратегията, но в определения до момента кръг на допустимите кандидати не са включени правни форми, които да позволяват тяхното съвместно осъществяване. Изменението цели да отстрани това несъответствие и да осигури съгласуваност между предвидените в Стратегията дейности и условията за допустимост на кандидатите. 
Предвид това се предлага да се добавят като допустими кандидати по Мярка 2.1 структури по Закона за задълженията и договорите. В одобрената СВОМР е предвидена подкрепа за колективни инвестиции. За да се реализират те на практика, земеделските стопани трябва да кандидатстват чрез обединения по Закона за задълженията и договорите (ЗЗД). С предложеното изменение тази правна форма се добавя изрично в раздела „Допустими кандидати“.
2) По отношение на вписаното в Мярка 1.1: „Инвестиции в основни услуги и дребни по мащаби инфраструктура“ изискване за прилагане на „Анализ разходи-ползи“ се взема предвид официалния отговор на УО на СПРЗСР посочен в писмо с изх. № 15-371/10.08.2026 г., според който: „Съгласно одобреното от Европейската комисия четвърто изменение на Стратегическия план за развитие на земеделието и селските райони за периода 2023-2027 г., за проектите, финансирани със 100% интензитет на помощта, се предвижда извършване на проверка относно това дали след извършване на инвестицията проектът ще генерира нетни приходи. Посоченото изискване не се прилага за проекти, чиято стойност е под прага от 1 000 000 евро.“
В тази връзка, предвид определения максимален размер на финансовата помощ от 200 000 евро за един проект, финансиран чрез СВОМР, и обстоятелството, че този размер е значително под посочения праг от 1 000 000 евро, изискването за представяне на „анализ разходи-ползи“ не е приложимо към проектните предложения по мярката. Поради това се предлага съответното изискване да бъде премахнато от текстовете в Стратегията.

Предложеното изменение има ограничен и конкретен обхват. То не въвежда нови цели и приоритети и не променя териториалния обхват на МИГ. Не се предлага промяна в одобрените финансови параметри и бюджета на Стратегията за ВОМР на Сдружение „МИГ Западен Балкан - Берковица, Годеч и Драгоман“. Изменението е насочено към прецизиране на текстове, посочени в Приложение № 1 и заличаване на изисквания в съответствие с актуалните правила и указания.

Писмени предложения и коментари, относно представената промяна могат да се изпращат в периода от 13.11.2026 г. до 23.11.2026 г. (включително) на следната електронна поща: proektmig@abv.bg.
Предложенията и коментарите следва да бъдат представени в свободен текст, в рамките на електронното писмо (e-mail) или да бъдат приложени в отделен файл във формат „doc” или „docx“.
Постъпилите в рамките на срока становища и предложения ще бъдат разгледани при подготовката на окончателните материали по предложението за изменение на СВОМР.
След приключване на общественото обсъждане предложението за изменение на СВОМР ще бъде внесено за разглеждане и приемане от Колективния върховен орган (Общото събрание) на Сдружение „МИГ Западен Балкан – Берковица, Годеч и Драгоман“. Разглеждането и гласуването на предложението са предвидени в дневния ред на заседанието на Общото събрание, насрочено за 26.11.2026 г.

ПРИЛОЖЕНИЕ № 1
ТАБЛИЦА ЗА ПРЕДЛАГАНИТЕ ИЗМЕНЕНИЯ В СВОМР

Таблицата конкретизира текстовете в СВОМР на Сдружение „МИГ Западен Балкан - Берковица, Годеч и Драгоман“, които се предлага да бъдат изменени и заличени в рамките на процедурата за обществено обсъждане.
	№
	Място в СВОМР
	СТАР ТЕКСТ В СВОМР
	ПРЕДЛОЖЕНИЕ ЗА НОВ ТЕКСТ

	1
	Мярка 2.1: Инвестиции в земеделските стопанства

Раздел: Допустими кандидати
	Допустими получатели са новосъздадени и съществуващи земеделски стопани, които:
- са регистрирани като земеделски стопани по Закона за подпомагане на земеделските производители;
- са физически лица или юридически лица, регистрирани по Търговския закон или Закона за кооперациите;
	Допустими получатели са новосъздадени и съществуващи земеделски стопани, които:
- са регистрирани като земеделски стопани по Закона за подпомагане на земеделските производители;
- са физически лица или юридически лица, регистрирани по Търговския закон или Закона за кооперациите;
- са обединения на земеделски стопани, учредили структура по реда на Закона за задълженията и договорите (ЗЗД) за съвместно осъществяване на колективни инвестиции, като всеки от участващите земеделски стопани отговаря на изискванията за допустимост.

	2
	Раздел 5. „Описание на мерките“

(в частта относно непроизводствените инвестиции) – стр. 35
	За проектите с непроизводствени инвестиции и дейности се представя анализ разходи-ползи, от който да е видно, че проектното предложение няма да генерира приходи, или ако генерира, същите се разходват само за нестопанските цели на кандидата, свързани изцяло с целите на проекта.
	Заличава се навсякъде в стратегията.

